projecte-aina/catalan_government_crawling huggingface dataset:
L'Institut Nacional de la Seguretat Social (INSS) és l'organisme que acredita i dóna dret a rebre l'assistència sanitària pública com a assegurat o com a beneficiari d'un assegurat.
Abans d'iniciar el procés de l'assistència sanitària transfronterera és imprescindible que comproveu que esteu assegurat per l'INSS i, per tant, que tingueu dret a rebre els serveis i les prestacions sanitàries de cobertura pública.
Només tindreu dret al reembossament de l'assistència sanitària rebuda en un altre país de la Unió Europea si teniu garantit el dret a l'assistència sanitària pública.
Si sol·liciteu assistència sanitària en un altre estat membre de la UE, haureu d'abonar el cost de l'assistència rebuda i podreu sol·licitar el reembossament de les despeses quan torneu a Catalunya.
Aquest reembossament només s'autoritzarà quan el servei o tractament rebut estigui inclòs en la cartera de serveis comuns del Sistema Nacional de la Salut.
Per tant, és important que feu aquesta comprovació.
És recomanable informar-vos de les tarifes vigents per a l'assistència sol·licitada a l'altre estat membre de la UE, doncs aquesta serà la despesa que haureu d'abonar quan hagueu rebut el servei o tractament.
És el ciutadà qui tria el centre sanitari i l'equip mèdic on vol rebre l'assistència sanitària.
Us haureu de posar en contacte amb el centre escollit per gestionar directament la prestació que sol·liciteu.
A Catalunya, el CatSalut és l'organisme que garanteix l'atenció sanitària de cobertura pública de qualitat a la ciutadania.
Per tal de donar aquesta cobertura assistencial compta amb una xarxa de centres que constitueixen el sistema sanitari integral d'utilització pública de Catalunya (SISCAT) que agrupa les diferents línies assistencials (primària, especialitzada i transport sanitari).
En l'àmbit concret de l'atenció hospitalària, el SISCAT està integrat per un conjunt de centres hospitalaris que, independentment de la seva titularitat pública o privada, presten assistència sanitària de cobertura pública.
A banda dels hospitals que formen part del SISCAT, a Catalunya hi ha d'altres centres hospitalaris de titularitat privada que no són objecte de finançament públic i on no s'ofereixen serveis de cobertura pública.
La Directiva 2011/24/UE i el Reial decret 81/2014, de 7 de febrer, pel qual s'estableixen normes per garantir l'assistència sanitària transfronterera, s'aplicarà si decidiu sol·licitar i rebre un tractament sanitari en un altre país de la Unió Europea i sol·licitar-ne després el reembossament en el vostre país.
Aquesta Directiva es configura com un nou marc normatiu que amplia les possibilitats d'assistència sanitària, tot garantint el dret dels ciutadans de la Unió Europea a rebre assistència sanitària segura i de qualitat, tant a l'àmbit públic com a l'àmbit privat, d'un altre estat membre de la UE.
La Directiva 2011/24/UE del Parlament Europeu i del Consell, de 9 de març de 2011, relativa a l'aplicació dels drets dels pacients en l'assistència sanitària transfronterera, té com a objectius garantir la mobilitat dels pacients, establir unes regles per facilitar el seu accés a una assistència sanitària segura i d'alta qualitat a la Unió Europea i promoure la cooperació en matèria d'assistència sanitària entre els estats membres, respectant plenament les responsabilitats d'aquests en l'organització i prestació d'aquesta assistència.
El Reial decret 81/2014, de 7 de febrer, pel qual s'estableixen normes per garantir l'assistència sanitària transfronterera, i pel qual es modifica el Reial decret 1718/2010, de 17 de desembre, sobre recepta mèdica i ordres de dispensació, té com a objecte establir les normes per facilitar l'accés a una assistència sanitària transfronterera segura i d'alta qualitat, així com promoure la cooperació en matèria d'assistència sanitària entre l'Estat espanyol i els altres estats membres de la Unió Europea.
Catalunya gestiona el seu propi sistema sanitari des de 1990 i l'ha convertit en un referent de qualitat a tot Europa.
El Departament de Salut elabora les polítiques i la planificació de la salut i el Servei Català de la Salut (CatSalut) té la missió de garantir que els serveis de cobertura pública arribin efectivament i amb qualitat a la població.
El CatSalut funciona com una asseguradora pública que garanteix la prestació dels serveis sanitaris a la ciutadania i contracta aquests serveis a diferents entitats proveïdores que són les que presten els serveis a la ciutadania, a càrrec del finançament públic.
Compta amb més de 400 centres d'atenció primària i 68 hospitals d'utilització pública, independentment de la seva titularitat.
Es tracta, doncs, d'un model sanitari mixt que integra tots els recursos disponibles en una sola xarxa.
El model assistencial a Catalunya es basa en els elements següents:
Els serveis de salut se centren en els pacients.
Són efectius, accessibles i equitatius, amb bons resultats de salut a un cost raonable, amb la renovació permanent de complir l'objectiu de ser satisfactoris, tant per als usuaris com per als professionals.
Els serveis de salut del sistema català inclouen la prevenció, l'assistència sanitària i sociosanitària, la rehabilitació, l'atenció i el suport al final de la vida, tot esdevenint una xarxa de valor per al nostre país.
El treball en innovació i investigació ha donat com a resultat que centres sanitaris hagin assolit una alta especialització i hagin obtingut una alta valoració per part d'equips internacionals, així com el reconeixement per part del Sistema Nacional de Salut, que els ha designat com a centres, serveis i unitats de referència per a la resta de comunitats autònomes.
La contínua evolució del sistema avança per entomar els reptes dels pròxims anys amb un sistema de salut millorat i sostenible:
La qualitat és un element estratègic en el qual es fonamenten els sistemes sanitaris actuals cercant la millora contínua i l'excel·lència, a partir de la valoració dels punts forts i els punts febles.
Un aspecte qualitatiu més del sistema sanitari català és la Carta dels drets i deures dels ciutadans en relació amb la salut i l'atenció sanitària, document consensuat entre tots els protagonistes de la sanitat catalana que es va aprovar en el Consell Executiu del Govern de la Generalitat de Catalunya el 24 de juliol de 2001.
Aquests drets i deures són aplicables a tots els serveis sanitaris, amb independència del seu nivell i de la seva titularitat jurídica.
Decisió d'utilitzar l'assistència sanitària transfronterera.
La decisió de rebre l'assistència sanitària transfronterera en un altre país de la Unió Europea (UE) correspon al ciutadà.
Es pot utilitzar per a diagnòstics mèdics, prescripcions de tractament i intervencions, com també per rebre un servei previ al diagnòstic.
Caldrà que tingueu reconegut el dret a la cobertura sanitària pública en el vostre país d'origen.
També que el servei o tractament que sol·liciteu estigui inclòs en la cartera de serveis del vostre servei nacional de salut o sistema equivalent, atès que són condicions bàsiques per rebre el posterior reembossament.
Comproveu si per al vostre tractament o servei sanitari és necessari obtenir l'autorització prèvia al vostre país.
Trieu el centre i els professionals sanitaris.
És el pacient qui tria el centre i qui es posa en contacte amb el centre escollit i gestiona qualsevol aspecte relacionat amb la prestació que sol·licita.
Un cop rebuda l'assistència, feu el pagament corresponent.
S'ha de pagar la totalitat del tractament o servei al centre assistencial on us han atès.
Sol·liciteu la documentació d'alta.
A qualsevol centre, en el moment de l'alta, us han de lliurar:
La factura de l'assistència rebuda.
Una còpia de la prescripció mèdica i l'informe clínic de l'atenció prestada.
De tornada, sol·liciteu el reembossament.
Quan torneu al vostre país, podreu sol·licitar el reembossament de l'import que heu pagat i que us correspon per l'assistència sanitària transfronterera.
L'import a reembossar es correspondrà als preus públics fixats al vostre país per al servei o tractament que heu rebut i no inclourà altres despeses no vinculades pròpiament al fet assistencial.
En cas de reclamació per l'assistència rebuda, haureu de reclamar en el país on heu rebut el tractament, tot seguint els procediments que tinguin previstos.
Per a més informació sobre aquest procediment, us podeu posar en contacte amb el 061 CatSalut Respon.
Des de la perspectiva dels drets dels assegurats en qualsevol país de la Unió Europea i pel que fa al sistema sanitari heu de saber que:
Qualsevol ciutadà europeu té dret a l'assistència sanitària transfronterera i també a:
El pacient que vol rebre assistència sanitària transfronterera és essencial que sàpiga que les normes que li seran aplicables són les que es recullin en la legislació de l'estat membre de tractament, ja que l'organització i la prestació de serveis sanitaris i atenció mèdica són competència dels estats membres.
L'assistència sanitària transfronterera a la Unió Europea (UE) és una possibilitat assistencial que s'afegeix a les ja existents i regulades en els reglaments sobre la coordinació dels sistemes de Seguretat Social.
Aquest nou sistema d'assistència sanitària, regulat per la Directiva 2011/24/UE d'assistència sanitària transfronterera, amplia el dret de la ciutadania europea.
Qualsevol ciutadà europeu té ara el dret de sol·licitar assistència sanitària segura i de qualitat en un estat membre de la UE diferent a aquell on està assegurat.
El ciutadà que rebi l'assistència sanitària transfronterera abonarà les despeses que se'n derivin al país on l'ha rebut.
Posteriorment, podrà sol·licitar el seu reembossament fent la corresponent sol·licitud al país on estigui assegurat.
Hi ha casos en què, per poder rebre l'assistència en un altre país, es requerirà una autorització prèvia a la realització de la prestació sanitària, per part de l'entitat responsable de l'assegurament.
Només queden exclosos de l'assistència sanitària transfronterera els serveis següents:
Si, com a ciutadà de la Unió Europea, voleu rebre atenció sanitària a Catalunya en el marc de l'assistència sanitària transfronterera, en aquest espai trobareu la informació que necessiteu per accedir-hi.
El punt d'atenció 061 CatSalut Respon us facilitarà també tota la informació sobre el procediment.
Si consulteu la Guia ràpida de l'assistència sanitària transfronterera a Catalunya, trobareu un resum dels aspectes fonamentals que heu de tenir en compte en les diferents etapes del procés.
Si voleu rebre atenció sanitària a un altre país de la Unió Europea en el marc de l'assistència sanitària transfronterera, en aquest espai trobareu la informació que necessiteu per poder accedir-hi.
El 061 CatSalut Respon us facilitarà també tota la informació sobre el procediment.
Si consulteu la Guia ràpida de l'assistència sanitària transfronterera, trobareu un resum dels aspectes fonamentals que heu de tenir en compte en les diferents etapes del procés.
La targeta sanitària individual és el document que us acredita com a usuaris del sistema sanitari públic a Catalunya.
Les persones que tenen el nivell de cobertura sanitària general no haurien de tenir cap problema per acreditar-se amb aquest document atès que hi ha una normativa estatal sobre les targetes sanitàries que totes les comunitats autònomes comparteixen.
Això no obstant, ens consta que, tot i que no s'hauria de produir, hi ha persones a les quals els han demanat el número d'assegurat de la Seguretat Social (NASS).
Tenir disponible aquest número us pot ajudar en aquests casos.
Les persones que tenen previst desplaçar-se a una altra comunitat autònoma tenen garantida l'atenció farmacèutica de cobertura pública, sempre que es compleixin els requisits necessaris.
Això vol dir que poden recollir a les oficines de farmàcia de la comunitat autònoma de destí la medicació que els han prescrit a la seva comunitat autònoma d'origen mitjançant la recepta electrònica.
Igual com a Catalunya, només es cobra l'aportació que correspon a cada usuari i medicament, però en aquest cas no es té en compte el límit mensual, ja que aquesta informació no està disponible entre comunitats autònomes.
En cas de superar el aquest límit, cal fer les gestions de rescabalament a la comunitat autònoma del pacient per recuperar la diferència.
Les persones desplaçades des d'altres comunitats autònomes per estades temporals podran rebre l'atenció sanitària, durant aquesta estada, en un centre de la xarxa sanitària pública de Catalunya presentant la targeta sanitària individual de la seva comunitat autònoma.
La persona desplaçada ha de constar d'alta en el Sistema Nacional de Salut.
Per a qualsevol procés amb hospitalització o procediment ambulatori NO URGENT caldrà sol·licitar prèviament la derivació des de l'hospital de referència amb la seva inclusió en el sistema d'informació del fons de cohesió i la posterior autorització del Servei de Salut/Conselleria de la seva comunitat autònoma i de la Gerència d'Atenció Ciutadana del CatSalut.
Si una persona de la Unió Europea, de l'Espai Econòmic Europeu o de Suïssa es desplaça temporalment a Catalunya podrà rebre assistència sanitària, mentre duri aquesta estada, amb la presentació de la targeta sanitària europea (TSE), o del certificat provisional substitutori (CPS), i un document d'identitat (DNI, passaport, etc.).
La TSE dóna dret, per aquells problemes de salut sobrevinguts, a la mateixa assistència sanitària pública que tenen els residents a Catalunya, sempre que la seva avaluació clínica determini la necessitat de tractament abans de la data prevista de tornada al país de residència.
Té caducitat (cada país té una vigència diferent) i cal sol·licitar-la abans de sortir del país.
La TSE i el CPS no són vàlids si el motiu del desplaçament és per rebre un tractament mèdic específic.
Les persones estrangeres de la Unió Europea que resideixen habitualment a Catalunya han d'acreditar el seu dret a les prestacions sanitàries amb els models oficials expedits al seu país d'origen.
Aquests documents s'han de lliurar a l'Institut Nacional de la Seguretat Social, que validarà i informarà com obtenir l'assistència sanitària.
Si una persona desplaçada de la Unió Europea resident a Catalunya té una urgència de salut i no disposa de la documentació requerida, rebrà l'atenció sanitària que calgui, però se li exigirà el pagament dels serveis prestats.
Si fos necessari l'ingrés, la persona malalta o els familiars responsables hauran de signar un compromís de pagament, i l'import s'haurà d'abonar en el moment de l'alta.
En el cas de no portar cap documentació, cal contactar amb les oficines d'enllaç de treballadors desplaçats.
Les persones estrangeres de la Unió Europea que es desplacen a Catalunya per rebre un tractament determinat programat dins l'assistència sanitària pública han d'haver obtingut prèviament el model S2 (antic E112) (Certificació sobre el manteniment de les prestacions en curs de l'assegurança de malaltia-maternitat), expedit per l'organisme competent del país d'origen.
Abans del desplaçament han de fer la reserva, des del país d'origen, al centre hospitalari català que correspongui.
Les persones de fora de la Unió Europea que són a Catalunya en estades de menys de tres mesos s'han d'informar al seu país d'origen sobre la documentació necessària per accedir a l'assistència sanitària pública, perquè si no la presenten s'hauran de fer càrrec de les despeses de l'atenció sanitària que rebin.
Si us acrediteu amb la targeta sanitària individual podeu sol·licitar l'assistència a un centre de la xarxa sanitària pública d'un altre municipi en condició de desplaçat temporal i mentre duri aquesta estada temporal.
És important que, en el cas de desplaçaments de menors (pares separats, colònies de l'escola, etc.), es faciliti la targeta al menor o a la persona adulta que se'n faci responsable.
Per a una millor atenció els centres assistencials disposen de la vostra informació de salut gràcies a la història clínica compartida de Catalunya i, si sou majors d'edat podeu disposar de la vostra informació personal, entrant a La Meva Salut, en aquest espai a més d'informació clínica hi ha disponible el Pla de medicació que tingueu vigent i que podríeu necessitar si sou fora del vostre domicili habitual.
"La identificació precisa de l'usuari és una exigència que ens imposa un model sanitari que, com el nostre, volem que sigui eficient i resolutiu, però també just i equitatiu, perquè sigui sostenible."
El director del Servei Català de la Salut.
La targeta sanitària individual (TSI) és el document per validar totes les relacions que el ciutadà manté amb les entitats proveïdores de serveis sanitaris i de les quals ha de tenir coneixement el CatSalut.
I no tan sols pel fet de ser el CatSalut el comprador d'aquests serveis, sinó també perquè el CatSalut pugui realitzar una adequada adaptació de l'oferta a les necessitats dels ciutadans amb equitat, eficàcia i eficiència.
L'Ordre SLT/330/2015, de 20 d'octubre, regula el contingut i el model de la targeta sanitària individual a Catalunya.
Les dades personals per a la gestió de la targeta sanitària individual formen part d'un fitxer automatitzat del CatSalut, denominat registre central de persones assegurades (RCA).
Aquest registre està regulat per l'Ordre SSS/250/2002.
El Decret 288/99, de 26 d'octubre, regula la identificació de l'usuari mitjançant la TSI a efectes de l'accés a la prestació farmacèutica i a la incorporació del CIP al sistema d'informació de farmàcia.
L'objectiu és permetre millorar la identificació dels usuaris als quals va dirigida la prescripció de medicaments, així com assegurar una terapèutica racional i orientada a les necessitats pròpies de cada usuari.
L'Ordre de 23 de juliol de 2001, per la qual es regula el procediment de recollida de dades del fitxer "Prestació farmacèutica" del Servei Català de la Salut, estableix que els farmacèutics hauran de demanar als usuaris que acreditin el seu dret a la prestació farmacèutica mitjançant la TSI.
Aquesta targeta sanitària permet la identificació de les persones que, pel seu estat de salut o per les característiques clíniques específiques, necessiten una atenció diferenciada en la relació amb els professionals i els serveis sanitaris.
En aquest context estan incloses les persones amb diagnòstic de demència (amb un nivell d'afectació cognitiu moderat), dany cerebral amb trastorn de la conducta, discapacitat intel·lectual (retard mental) greu i profunda, discapacitat intel·lectual (retard mental) lleu o moderada amb trastorns de conducta, trastorns de l'espectre autista (autisme) i/o que pateixin alguna malaltia minoritària cognitivoconductual de base genètica en l'edat pediàtrica amb trastorn de conducta.
L'objectiu d'identificar de manera immediata a aquestes persones amb la TSI Cuida'm és permetre una atenció amb un tracte més adequat i personalitzat, facilitar el seu acompanyament per part dels familiars o altres persones a les visites, l'atenció urgent, les proves diagnòstiques i els trasllats en ambulàncies, sempre que ho permeti la situació clínica, i afavorir la seva relació amb els professionals.
La TSI Cuida'm la sol·licita el professional corresponent, bé perquè considera que la persona n'hauria de disposar, o bé a petició de la persona que en serà el titular o del seu representant (familiar o tutor).
Una vegada acceptada la sol·licitud, i efectuats els tràmits pertinents, el titular rebrà la targeta al seu domicili.
La TSI Cuida'm no comporta cap modificació en el dret a l'atenció ni al nivell de cobertura, i no atorga als seus beneficiaris cap tipus de dret addicional.
El CatSalut ofereix la targeta sanitària codificada amb el sistema Braille per tal de facilitar la seva identificació a les persones cegues o amb deficiències visuals greus i, per tant, millorar la seva accessibilitat al sistema sanitari.
La TSI en braille té les mateixes prestacions i conté les mateixes dades que la TSI convencional i, a més, incorpora a l'anvers les dades corresponents al codi d'identificació personals (CIP) en el sistema Braille a la part central de la targeta, així­ com les sigles TSI de targeta sanitària individual, al cantó inferior dret.
Després de valorar satisfactòriament la utilitat tant de la informació com del format d'aquesta nova targeta, aquest nou model de TSI es posa a l'abast de les persones cegues o amb deficiències visuals greus que la sol·licitin.
Per fer-ho, disposaran de les mateixes vies que s'utilitzen per demanar una nova TSI: poden trucar al telèfon 061 CatSalut Respon, fer la sol·licitud al centre d'atenció primària o emplenar el formulari de sol·licitud del web del CatSalut.
La persona titular rebrà la seva TSI en braille personalitzada al seu centre d'atenció primària o directament al seu domicili.
Les persones residents a Catalunya podeu Sol·licitar la primera targeta sanitària individual (TSI) presencialment al centre d'atenció primària (CAP):
Haureu d'emplenar el formulari de sol·licitud i podeu autoritzar el Servei Català de la Salut perquè consulti en línia a altres administracions la vostra informació, o bé portar els documents següents:
Si la sol·licitud es realitza en nom d'una altra persona, cal aportar la documentació escaient de la representació legal, sigui el certificat de naixement (o fotocòpia del llibre de família) o el document que n'acrediti l'esmentada representació.
Per tal que les persones nascudes a Catalunya tinguin accés a l'assistència sanitària pública caldrà també la realització dels mateixos tràmits: inscripció a l'INSS com a beneficiari d'un assegurat i sol·licitud de la TSI.
La inscripció a l'INSS es pot realitzar per internet.
Si el naixement s'ha produït en un centre del sistema sanitari integral d'utilització pública, serà el mateix centre qui realitzi el tràmit de comunicació de les dades al CatSalut, però per a l'obtenció de la TSI cal completar els tràmits citats anteriorment.
Pel que fa a la inscripció dels nadons al Registre Civil, es pot realitzar directament des de tots els hospitals de la xarxa sanitària pública.
Es consideren desplaçats els usuaris que es troben fora del seu lloc habitual de residència i necessiten assistència sanitària.
Si heu de fer un desplaçament, cal que us informeu de com podeu continuar tenint garantida l'assistència sanitària.
Hi ha diversos tipus de desplaçaments, segons d'on es ve i cap on es va.
Per saber què cal fer en cada cas concret de desplaçament per tal de tenir assistència sanitària garantida, consulteu l'apartat Desplaçaments.
Al centre d'atenció primària podreu demanar una reedició de la TSI.
Quan se'n fa una reedició, la TSI anterior deixa de tenir validesa, és un document únic i personal.
Demaneu-ne una reedició si l'heu perdut, s'ha deteriorat o si la banda magnètica no funciona.
Aquesta reedició té un cost de 10€.
És important que les dades que figuren a la vostra TSI siguin correctes.
Per això, si quan rebeu la vostra TSI per primera vegada observeu alguna errada en les vostres dades personals és important que ho comuniqueu.
Ho podeu fer al vostre CAP o trucant al 061 Salut Respon.
En cas que aquestes dades afectin al CIP, és a dir, cognoms, sexe i/o data de naixement, el CatSalut us enviarà una nova TSI gratuïtament.
Si heu canviat d'adreça, potser també hi haurà un canvi d'assignació de centre d'atenció primària (CAP), i per tant, de metge o metgessa de capçalera i de pediatre Per aquest motiu, és important que n'informeu al vostre CAP o trucant al 061 Salut Respon.
Un canvi de domicili no comporta l'edició d'una nova TSI.
Si encara no teniu la targeta sanitària podeu trucar al telèfon 061 Salut Respon, on us donaran més informació.